Erlend Apneseth

Erlend Apneseth (født 11. august 1990) er en norsk musiker og komponist fra Jølster i Sogn og Fjordane. Han spiller hardingfele. 

Foruten folkemusikken har han fordypet seg i improvisasjon og alternative klang og pizzicatoteknikker, og gjort en rekke samarbeidsprosjekter med musikere, teatre, orkestre, dansere og poeter. Han har mottatt flere priser, som Grappas Debutantpris, Fureprisen og Øivind Berghs Minnepris, samt fem nominasjoner til Spellemannprisen.   

Han debuterte med soloplata Blikkspor i 2013, og i 2016 kom hans første album med Erlend Apneseth Trio, som for øvrig består av Øyvind Hegg-Lunde på trommer og Stephan Meidell på gitar og elektronikk. Det andre rommet fikk gode kritikker i Norge såvel som i internasjonale magasiner som MOJO og BBC Music Magazine, og havnet på flere årets beste-lister, blant annet i Aftenposten og Dagsavisen. I tillegg vant den Folkelarmprisen og ble nominert til Spellemannprisen 2016 i åpen klasse. I 2016 skrev han bestillingsverket Nattsongar til Førde Internasjonale Folkemusikkfestival for en kvintett bestående av Ole Morten Vågan, Hans Hulbækmo, Erik Rydvall og Stein Urheim. Musikken fra bestillingsverket ble gitt ut som album med samme navn i 2017. Dette albumet samt trio-albumet Åra ble begge nominert til Spellemannprisen 2017, i henholdsvis folkemusikk/tradisjonsmusikk og åpen klasse.. Han mottok Rolf Gammlengs pris i klassen musiker i 2018, og ble tildelt arbeidsstipend som Årets fylkeskunstner i Buskerud 2019.  

For trio-albumet Salika, Molika hvor også Frode Haltli medvirket, ble han tildelt NOPAs tekst- og musikkpris for 2018 i åpen klasse og vant i tillegg Spellemannprisen 2019 i åpen klasse. I tillegg ble albumet nominert til Nordic Music Prize for årets beste nordiske album og til Folkelarmprisen 2019 i åpen klasse. I 2020 kom hans sjette studioalbum Fragmentarium, fulgt opp av trioalbumet Lokk i 2021, og soloalbumet Nova i 2022. Han har også gitt ut et duo-album med folkesangeren Margit Myhr (Slåttesong, 2021).

Apneseth har komponert musikk for film, teater, dans og musikalske ensembler i flere sjangre, samt skrevet en rekke bestillingsverker. Han har vært solist med flere av de ledende orkestrene i Norge, og også selv skrevet musikk for blant annet  kammerorkester i samarbeid med komponisten Ørjan Matre (Kildeskrift - Det Norske Kammerorkester 2021). 

Han er utdannet ved Ole Bull Akademiet på Voss, og bor nå i Ål i Hallingdal.

Priser og stipend
 Grappa musikkforlags debutantpris (2012)
 Fureprisen (2013)
 Øivind Berghs minnepris (2014)
 Musikerstipend Sparebanken Vest (2014)
 Ingerid, Synnøve og Elias Fegerstens stiftelse for norske komponister og utøvende musikere (2014)
 Folkelarmprisen for beste album i åpen klasse 2016
 Nominert til Spellemannprisen 2016 i åpen klasse for Det andre rommet (Erlend Apneseth Trio)
 Nominert til Spellemannprisen 2017 i folkemusikk/tradisjonsmusikk for Nattsongar
 Nominert til Spellemannprisen 2017 i åpen klasse for Åra (Erlend Apneseth Trio)
 Gammleng-prisen 2018 i klassen musiker
 Årets fylkeskunstner i Buskerud 2019
 NOPAs tekst- og musikkpris 2018 i åpen klasse for Salika, Molika
 Nominert til Folkelarmprisen 2019 i åpen klasse for Salika, Molika (med Frode Haltli)
 Spellemannprisen 2019 i åpen klasse for Salika, Molika (Erlend Apneseth Trio og Frode Haltli)
 Musikerstipendet fra Forsberg og Aulies legat
 Nominert til Nordic Music Prize 2019 for Salika, Molika
Luttprisen 2020
 Folkelarmprisen 2020 i åpen klasse for Fragmentaritum
 Nominert til Spellemannprisen 2021 i åpen klasse for Lokk (Erlend Apneseth Trio)

Diskografi 
 Jølster 2012 (ta:lik 2012) - sammen med Gro Marie Svidal, Synnøve S. Bjørset og Sigmund Eikås
 Blikkspor (Grappa, 2013)
 Det andre rommet (Hubro, 2016) - Erlend Apneseth Trio
 Nattsongar (Heilo, 2017)
 Åra (Hubro, 2017) - Erlend Apneseth Trio
 Salika, Molika (Hubro, 2019) - Erlend Apneseth Trio med Frode Haltli
 Fragmentarium (Hubro, 2020) - med Moskus, Ida Løvli Hidle og Stein Urheim
Lokk (Single, Hubro 2021) - Erlend Apneseth Trio
Lokk (Album, Hubro 2021) - Erlend Apneseth Trio
Slåttesong (Heilo 2021) - med Margit Myhr
Nova (Hubro 2022)

Referanser

Eksterne lenker 
 
 
 

Norske folkemusikere
Personer fra Jølster kommune
Vinnere av Spellemannprisen